O'zbekistonda “Nizoli oilalar bilan individual ishlash daftari” joriy etiladi

O'zbekistonda yana bir maxsus daftar — “Nizoli oilalar bilan individual ishlash daftari” joriy etiladi. Bu haqda AOKAda 11 aprel kuni Oila va xotin-qizlar davlat qo'mitasi raisi o'rinbosari Nodira Egamberdieva ishtirokidagi brifingda ma'lum qilindi, deya xabar bermoqda “Bugun.uz” muxbiri.
Qayd etilishicha, yangi tashkil etilgan Oila va xotin-qizlar davlat qo'mitasining uslubiy qo'llanmalari yaratilgan. xususan, unda nizoli oilalar bilan ishlash mexanizmini joriy qilish bo'yicha “Nizoli oilalar bilan individual ishlash daftari” loyihasi amaliyotga tadbiq qilish uchun ishlab chiqilgan.
Shuningdek, “Yangi O'zbekistonning ibratli oilasi” ko'rik tanlovini o'tkazish bo'yicha, davlat boshqaruvida xotin-qizlar faolligini oshirish dasturi va “Mahalladagi xotin-qizlar faollari faoliyatini tashkil etish” uslubiy qo'llanmasi ishlab chiqilgan.
Ma'lumot o'rnida, shu kunga qadar O'zbekistonda moddiy yordam va ko'makka muhtoj oilalar ro'yxati uchun “Temir daftar”, ishsiz yoshlar bo'yicha “Yoshlar daftari”, ishsiz va boquvchisiz xotin-qizlar uchun “Ayollar daftari”, yetim va ota-ona qaramog'idan mahrum bo'lgan bolalarni qo'llab-quvvatlash maqsadida “Mehr daftari” hamda xorijdagi o'zbekistonliklarni o'z ichiga olgan “Oltin daftar” tashkil etilgan.
 “Daftar”lar va kam ta'minlanganlik. Qanday ijtimoiy yordam turlari bor va ularni qanday olish mumkin? Ekspert javobi
Eslatib o'tamiz, avvalroq O'zbekistonda qancha oila “Temir daftar” va “Ayollar daftari”dan chiqarilgani aytilgandi. Shuningdek, O'zbekistonda “daftar”larga kiritilgan aholiga yana bir yengillik berilishi ma'lum qilingandi.